Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20),постапувајќи по Жалбата изјавена од С.А. од с.Обршани,поднесена против Решение на ООУ „Јонче Смугрески“ – с.Обршани, по предметот Барање за пристап до информации од јавен карактер, на ден 26.05.2026 година, го донесе следното

Р Е Ш Е Н И Е

1. Жалбата изјавена од С.А. од с.Обршани, поднесена против Решение на ООУ „Јонче Смугрески“ – с.Обршани бр.03-291/2 од 23.12.2025 година, заведена во Агенцијата под бр.08-20 на 20.04.2026 година, по предметот Барање за пристап до информации од јавен карактер, СЕ УВАЖУВА.
        2. Решението на Имателот на информации бр.03-291/2 од 23.12.2025 годинаСЕ ПОНИШТУВА.
3. Предметот се враќа на повторно постапување пред првостепениот орган. 
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

С.А. од с.Обршани на 04.12.2025 година, поднелаБарање за пристап до информации од јавен карактер до ООУ „Јонче Смугрески“ – с.Обршани, заведено кај Имателот на информации под бр.03-291/1, со кое побарала по е-маил да муи се достави електронски запис од следната информација: 
„1. Спецификација на обрасци на ОУ Манчу Матак и ОУ Јонче Смугрески – Кривогаштани.
2. Копија од фактури за превоз и огрев на ОУ Манчу Матак и ОУ Јонче Смугрески  2024 и 2025 год.“.
Постапувајќи по наведеното Барање, Имателот на информации до Барателот доставил Решение бр.03-291/2 од 23.12.2025 година, со кое Барањето на Барателот го одбива. Во Решението е наведено„...Се одбива барањето за пристап до фактури за превоз , огрев и спецификации ... поради тоа што бараната информација содржи: деловна тајна и доверливи податоци на приватните правни лица и информации, што се однесува на комерцијални и други економски интереси (член 6 став 1 точка 2 и 6), заштитени лични податоци (банкарски податоци, идентификациски броеви), чие објавување би било спротивно на прописите за заштита на лични податоци (член 6 став 1 точка 3).“
Незадоволен од добиеното Решение, Барателот на информациите на 05.01.2026 година достави Жалба до Агенцијата, заведена под бр.08-20 на 20.04.2026 година. Во Жалбата меѓу другото  се наведува „...Во согласност со Законот за слободен пристап до информации од јавен карактер, информацииите за трошоци за превоз претставуваат информации од јавен карактер и не можат да ми бидат одбиени. Превозот се финансира со јавни средства, и јас имам право да ги добијам овие информации заради транспарентност и контрола на јавните расходи...“.
Агенцијата со електронски допис бр.08-20од 23.04.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот од Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информациибр.03-291/2 од 23.12.2025 година го поништ и предметот го врати на повторно постапување пред првостепениот орган, поради следното:
По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер,не постапил правилно и во целост согласно истиот Закон.
Имателот во конкретниот случај одбил пристап до бараната информација повикувајќи се на член 6 став 1 точка 2 и точка 3 и 6 од Законот за слободен пристап до информации од јавен карактер. 
Имено, Имателот во конкретниот случај одбил пристап до бараната информација повикувајќи се на погрешен член 6 став 1 точка 2 и точка 6, најверојатно консултирајќи стар неважечки Закон за слободен пристап до информации од јавен карактер. Исто така, Имателот наведува дека пристапот е одбиен заради заштита на лични податоци, и деловна тајна и доверливи податоциповикувајќи се на „член 6 став 1 точка 2 и 6, но необјаснувајќи од кој Закон. 
Агенцијата на Имателот на информацијата му укажува дека е должен да има предвид дека исклучоците од слободниот пристап до информации, наведени во член 6 став 1 од Законот за слободен пристап до информации од јавен карактер не се апсолутни, на што укажува и одредбата од член 6 став 3 од Законот за слободен пристап до информации од јавен карактер („Сл. Весник на Република Северна Македонија“ број 101/2019), според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Притоа, од клучна важност е да се утврди балансот помеѓу интересот кој се заштитува и јавниот интерес.
Во таа смисла, Агенцијата му укажува на Имателот на информацијата да ја има предвид и одредбата од член 3 алинеја 7 од истиот Закон- „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.
Што се однесува на наводите на Имателот на информации  во оспореното Решениедека„...Објавувањето на бараните информации би предизвикало реална и предвидлива штета  врз заштитата на личните податоци на засегнатите лица“, Агенцијата му укажува на Имателот на информации дека согласно член 6 став 4 од Законот за слободен пристап до информации од јавен карактер „ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.
Што се однесува до наводите на истото Решение на Имателот дека „бараната информација содржи деловна тајна и доверливи податоци (член 6 став 1 точка 2 и 6) заштитени лични податоци (тчлен 6 став 1 точка 3)“, Агенцијата му укажува на Имателот на информации дека Законот за слободен пристап до информации од јавен карактер („Службен весник на Република Северна Македонија“ бр. 101/2019) не познава ваков исклучок, поради што не може да биде одбиен пристапот до бараните информации по истиот.
[bookmark: _Hlk229067613]Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Според член 10 став (1) алинеи 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, извештаите за работа, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации. 
Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.
Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и на барателот да му ги достави бараните информации во целост, на начин и во форма наведени во Барањето.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 





Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

                                                                                                                Директор,
                                                                                                             Петар Гајдов

